স্বামী বিবেকানন্দ আন্তর্জাতিক বিমানবন্দর
স্বামী বিবেকানন্দ আন্তর্জাতিক বিমানবন্দর (আইএটিএ: RPR, আইসিএও: VARP) (আগেকার নাম মানা বিমানবন্দর) হল ভারতের ছত্তীসগঢ় রাজ্যের প্রধান বিমানবন্দর। এই বিমানবন্দরটি রায়পুর শহরের ১৫ কিমি (৯.৩ মা) দক্ষিণে এবং রায়পুর ও রাজ্যের নতুন রাজধানী নতুন রায়পুর শহরের মাঝামাঝি জায়গায় অবস্থিত। ২০০৬ সালে এই বিমানবন্দরের যাত্রী পরিবহনের হার ৮২% বৃদ্ধি পায় (সেই বছরের বৃহত্তম হার)। স্বামী বিবেকানন্দ আন্তর্জাতিক বিমানন্দর হল ভারতের বিমানবন্দর প্রাধিকরণ কর্তৃক আধুনিকীকৃত ভারতের ৩৫টি নন-মেট্রো বিমানবন্দরের একটি। ২০১২ সালের ২৪ জানুয়ারি ভারতের কেন্দ্রীয় ক্যাবিনেট ছত্তীসগঢ় রাজ্য সরকারের প্রস্তাব অনুসারে এই বিমানবন্দরের নাম বিখ্যাত হিন্দু সন্ন্যাসী, দার্শনিক ও লেখক, স্বামী বিবেকানন্দের নামে রাখেন। উল্লেখ্য, স্বামী বিবেকানন্দ ছেলেবেলায় দুই বছর রায়পুরে কাটিয়েছিলেন। এয়ার ইন্ডিয়া, ভিস্তারা ও ইন্ডিগো এই বিমানবন্দর ব্যবহার করে থাকে। এই বিমানবন্দরটি ভারতের প্রমুখ শহরগুলি যেমন দিল্লি, মুম্বাই, কলকাতা, চেন্নাই, হায়দরাবাদ, বেঙ্গালুরু, ইন্দোর, আহমেদাবাদ, এলাহাবাদ, জগদলপুর, ঝারসুগুদা ইত্যাদি শহরগুলির সঙ্গে বিমানে যুক্ত। ছত্তীসগঢ় এয়ার লিঙ্কের এয়ার ট্যাক্সি পরিষেবাগুলিও এখান থেকে ছত্তীসগঢ় শহরের অন্যান্য শহরে বিমান পরিষেবা দেয়।